title: "Diten"
text: "Diten (\u00f6\u00f6. Schaasen, s\u00f6. Kiisen) sen fan dr\u00fcget K\u00fcskit maaket. Di diari sen \u00fcp di Ail\u00f6nen bit hent\u00f6 di fiartiger Jaaren en \u00fcp di Haligen bit hent\u00f6 di s\u00f6sstiger Jaaren fan't twuntigst Jaarh\u00f6nert \u00fcs J\u00f6ling fuar t\u00f6 haitsi en t\u00f6 k\u00f6\u00f6ki nomen uuren.\nFan di Ail\u00f6nen es uk bikeent, dat fuar't J\u00f6ling Sjipluurter fan di Dik saamlet uuren sen.\n\nDiten maaki \nDi K\u00fcskit, wat em fuar Diten br\u00fckt, waar wunterem iin \u00f6n gurt Faten saamelt. Di diar Faten (Mj\u00fclkpoten) wiar ombi 75\u00a0m\u00b3 gurt, en di lair iin \u00f6n di \u00d6\u00f6rt, fuar't Miist nuur\u0111ern fan di Busem. \n\nHent\u00f6 di Uurs waar di Mj\u00fclk \u00fct di Faten b\u00fcten \u00fcp di Werev fordiilt. Leeter uur dit \u00fctstampert, wat di Liren me \u00fc\u00fclen Soken aur di Fet, somtirs uk s\u00f6ner des, maaket haa.  Fan des ging di Wiitighair \u00fct di Mj\u00fclk. Diar maast ek olterfuul Stre benen des Brii wiis, \u00fc\u0111ers k\u00fcr em di Diten leeterhen ek muar rocht \u00fctsteek.\nWan di miist Wiitighair diar \u00fct wiar, waar dit me en Stamper lik \u00fctstampet, dat et sa 6 cm tjuk bleev. \n\nDi Senskiin her sa tau bit trii Weeken n\u00f6\u00f6rig en dr\u00fcgi dit diari \u00fct. Da noom em en Ditensteeker, wat en bet \u00fctsaag \u00fcs en Gluuv, en steek diarfan Kwadraate fan 20 x 20\u00a0cm. Des waar da langs di Wuch \u0101procht en skul jit jens trii Weeken \u00fctdr\u00fcgi. \nEe\u0111er des waar di Kwadraati omdrait, dat di \u00fc\u0111er Sir uk \u00fctdr\u00fcgi k\u00fcr, en da wiar di Diten klaar.\nN\u00fc k\u0101m fan di dr\u00fcg Diten \"Klooten\" \u0101pbecht, dat di Winj en di Senskiin di leest Wiitighair \u00fctnem k\u00fcr. Hent\u00f6 di H\u0101refst waar di Diten booven iin \u00f6n't H\u00fcs braacht.\nFuar di Wunter wiar fuar ark H\u00fcs ombi 20.000 Diten n\u00f6\u00f6rig. Wan di Liren k\u00f6\u00f6ki of haitsi wil, k\u0101m di diar Kwadraati bluat d\u00f6\u00f6r en \"Ditenhol\" dialsmeten, dat em di bluat jit iin \u00f6n di Aurn smit t\u00f6rt.\n\nLuki uk jir\n Halligschule Hooge\n\nBuererii"